Τζον Ρόμπερτς

Ο Τζον Γκλόβερ Ρόμπερτς (αγγλικά: John Glover Roberts Jr., 27 Ιανουαρίου 1955), είναι Αμερικανός δικαστικός και δικηγόρος, που υπηρετεί ως 17ος Αρχιδικαστής του Ανώτατου Δικαστηρίου των Ηνωμένων Πολιτειών από το 2005. Διορίστηκε στο ύπατο δικαστικό αξίωμα των ΗΠΑ, τον Σεπτέμβριο του 2005 από τον τότε πρόεδρο Τζορτζ Ο. Μπούς.  

Νωρίτερα υπηρέτησε ως ομοσπονδιακός Δικαστής στο ομοσπονδιακό Εφετείο της Περιφέρειας της Κολούμπια από το 2003 έως το 2005. Επίσης, υπηρέτησε ως επικεφαλής Αναπληρωτής Αντιεισαγγελέας των Ηνωμένων Πολιτειών, στη κυβέρνηση του Τζορτζ Χ.Ο. Μπους, από το 1989 έως το 1993.  

Επιπλέον, από το 1982 έως το 1986, υπηρέτησε ως Αναπληρωτής Νομικός Σύμβουλος του τότε προέδρου Ρόναλντ Ρήγκαν. 

Θεωρείται δικαστικός με συντηρητικές αρχές και απόψεις, όπως έχουν δικαιολογήσει και πολλοί αναλυτές όπως ο Τζέφρει Τούμπιν.

Βιογραφία 
Ο Τζον Ρόμπερτς, γεννήθηκε τον Ιανουάριο του 1955 στο Μπάφαλο της Νέας Υόρκης των ΗΠΑ, και έχει από τον πατέρα του, Ιρλανδική και Ουαλική καταγωγή, και από την μητέρα του Σλοβάκικη και Ουγγρική καταγωγή. Ο Ρόμπερτς μεγάλωσε στο Μπάφαλο και αργότερα στο Λα Πορτ μια μικρή πόλη στην βορειοδυτική Ιντιάνα.  

Το 1973 αποφοίτησε το Λύκειο "La Lumiere School" του Λα Πορτ (στο οποίο ήταν πρωτεύσαντας), και κατόπιν έλαβε υποτροφία για να σπουδάσει Ιστορία στο Πανεπιστήμιο Χάρβαρντ. Έλαβε πτυχίο (BA) το 1976 αριστούχος με διάκριση. Ακολούθως, ο Ρόμπερτς φοίτησε στη Νομική Σχολή του Πανεπιστημίου του Χάρβαρντ, και έλαβε πτυχίο Νομικής (JD) το 1979 με αριστούχος με διάκριση.

Προσωπική ζωή 
Είναι νυμφευμένος από τον Ιούλιο του 1996 με την δικηγόρο Τζέιν Σάλιβαν, με την οποία έχουν υιοθετήσει δύο παιδιά.

Καριέρα 
Στη συνέχεια, εργάστηκε ως δικηγόρος και ως δικαστικός υπάλληλος στον τότε Ανώτατο Δικαστή του Ανωτάτου Δικαστηρίου των ΗΠΑ (και μετέπειτα Αρχιδικαστή) Ουίλλιαμ Ρένκουιστ. Το 1981, διορίστηκε ειδικός βοηθός στον τότε Γενικό Εισαγγελέα των ΗΠΑ Ουίλλιαμ Φρενς Σμιθ, και στη συνέχεια από το 1982 έως το 1986, υπηρέτησε ως αναπληρωτής Νομικός Σύμβουλος του Προέδρου των ΗΠΑ. 

Από το 1986 έως το 1989, εργάστηκε ως δικηγόρος πάνω στον τομέα του εταιρικού δικαίου στην νομική εταιρεία "Hogan Lovells". 

Το 1989, ο Ρόμπερτς εντάχθηκε στην κυβέρνηση του προέδρου Τζορτζ Χ.Ο. Μπους, και υπηρέτησε ως Αναπληρωτής Αντιεισαγγελέας των ΗΠΑ έως το 1993. Στη συνέχεια, επέστρεψε ως συνεργάτης στην νομική εταιρεία "Hogan Lovells", και επίσης διατέλεσε επίκουρος καθηγητής νομικής στο Πανεπιστήμιο Τζορτζτάουν.

Ομοσπονδιακός Δικαστής 
Τον Μάιο του 2001, ο τότε πρόεδρος Τζορτζ Ο. Μπους, διόρισε τον Ρόμπερτς για να καλύψει μια κενή έδρα στο ομοσπονδιακό Εφετείο των Ηνωμένων Πολιτειών για την Περιφέρεια της Κολούμπια, όμως εκείνη την περίοδο η Γερουσία των Ηνωμένων Πολιτειών, βρισκόταν υπό τον έλεγχο των Δημοκρατικών, και ο τότε πρόεδρος της Επιτροπής Δικαιοσύνης της Γερουσίας Πάτρικ Λίχι αρνήθηκε να εξεταστεί ο Ρόμπερτς μέχρι την λήξη του 107ου Κογκρέσου (2001-2003). Στις ενδιάμεσες εκλογές του 2002, οι Ρεπουμπλικανοί ανέκτησαν την πλειοψηφία στην Γερουσία, και έτσι τον Ιανουάριο του 2003, ο Μπους πρότεινε εκ νέου τον Ρόμπερτς για την έδρα. Ο διορισμός του επικυρώθηκε από την Γερουσία στις 8 Μαΐου 2003, και ανέλαβε καθήκοντα στις 2 Ιουνίου 2003.

Αρχιδικαστής των Ηνωμένων Πολιτειών 

Στις 19 Ιουλίου 2005, ο τότε πρόεδρος Μπους, πρότεινε τον Ρόμπερτς για την κενή έδρα στο Ανώτατο Δικαστήριο των Ηνωμένων Πολιτειών ύστερα από την αφυπηρέτηση και παραίτηση της Σάντρα Ντέι Ο'Κόνορ. Ενώ εκκρεμούσαν οι ακροάσεις του Ρόμπερτς στην Γερουσία για την επικύρωση της υποψηφιότητάς του, στις 3 Σεπτεμβρίου 2005, ο Αρχιδικαστής των ΗΠΑ Ουίλλιαμ Ρένκουιστ απεβίωσε. Ύστερα από δύο ημέρες ο Μπους, απέσυρε την υποψηφιότητα του Ρόμπερτς για την θέση της Ο'Κόνορ, και τον πρότεινε για την θέση του Αρχιδικαστή του Ανώτατου Δικαστηρίου των Ηνωμένων Πολιτειών. 

Στις 22 Σεπτεμβρίου 2005, η Επιτροπή Δικαιοσύνης της Γερουσίας, ενέκρινε την υποψηφιότητα του Τζον Ρόμπερτς με πλειοψηφία 13 έναντι 5. Στις 29 Σεπτεμβρίου 2005, η υποψηφιότητα επικυρώθηκε από την ολομέλεια της Γερουσίας των Ηνωμένων Πολιτειών με 78 ψήφους υπέρ και 22 ψήφους κατά. 

Την ίδια ημέρα στις 29 Σεπτεμβρίου 2005, ο Ρόμπερτς ορκίστηκε ως 17ος Αρχιδικαστής των Ηνωμένων Πολιτειών στον Λευκό Οίκο.

Παραπομπές

Αρχιδικαστές των Ηνωμένων Πολιτειών
Μέλη του Ανωτάτου Δικαστηρίου των ΗΠΑ
Αμερικανοί δικαστές
Αμερικανοί νομικοί
Αμερικανοί δικηγόροι
Δικαστικοί
__ΕΥΡΕΤΗΡΙΟ__